الأزمة على جميع النواحي ، والوقت راكدة ، هاعلاش الراكد كان هو الموضوع الوحيد هاد الأيام فالويب ، تدخل لليوتوب المغربي ، غتلقى عشرات الفيديوات على الراكد ومولاتو ، وجيران مولات الراكد ، وصحاب الراكد لي كيلعبو معاه ، وشحال من مرة تحرك الراكد ليوم ، وهافوقاش فاق الراكد هاد النهار ، وها آش قال الطبيب والعالم والفقيه والميكانيك والسودور والتريسيان والراقي فقضية الراكد ، حتى ولا الراكد قضية وطنية لدرجة العثماني قريب يسيفط لجنة لإيقاض الراكد ، وجطو قريب يزورو القضاة ديالو باش يحسبو تأثير هاد الراكد على الإقتصاد الوطني ، وشحال ضيع على البلاد كون كان فايق . بزاف ديال الناس تعجبوا من هاد القضية وكاين لي سمع بيها أول مرة كاع بحال الى ماشي مغريبي ، غير هو لي خاص يعرفو الناس أن الراكد معتارف بيه القانون المغربي ومدونة الأسرة ، وفإثبات النسب راه الولد ينسب لأبيه إلى تزاد فمدة سنة من بعد الطلاق ، 3 اشهر زايدة على وقت الحمل لي هو 9 شهور ، وهذا هو الراكد والمذهب لي تابعينو حنا مذهب مالك راه فيه كثر من هاد المدة ، والإمام مالك براسو قاليهم راه دوز شي عامين فالحمل عاد تزاد حيث كان راكد ، وفالثقافة الشعبية الراكد حقيقة مؤكدة ، وحتى فقهيا ، لذا الراكد راه جزء من ديننا الحنيف ، ومكاين لاش نعتابرو الأمر من الخوارق والحاجات لي مايمكنش يوقعوا ، مادامأن الإنسام مؤمن بالباك كامل فراه الراكد كيمشي معاه. شحال هادي الرجال كانو كيغيبو مدة طويلة على ديورهم سواء فطلب الرزق أو الحرب ، لذا بعد المرات ملي كانو كيرجعو كيلقاو شي دري مزيود او المرة حاملة واخا السيد غاب مدة طويلة ، والجواب كيكون هو كان راكد ، كاين حالات ديال موت الجنين فالبطن وكيبقى فالكرش مدة طويلة ، ولكن القالب ديال الراكد خرج عاى ود هادشي ، وطبعا تدارت ليه نصوص فقهية كتزكي هاد الفرضية وكتفصل فيها ، باش مايوقعش الشكلي فالعكلي وتتفكك عدة أسر على والو ، اللهم الراكد ، غير هو فهاد الوقت ديال العلم والتقنيات والتيكنولوجيا وتطور الطب واجهزة الكشف ، القضية صعابت شوية فمثل هاد القوالب ، ومع ذلك باقي بنادم كيتيق فهادشي وهذا أمر طبيعي وعادي جدا ، لي ماشي عادي هو يخلق الراكد ضجة أعلامية وتتجارى المنابر الصحفية تدير حوارات معاه شخصيا ، وترصد كاع التحركات ديالو ، ويتجمعو الأطبة ويديرو الخبرة ديالهم ، ومن بعد يجيو الرقاة من كاع المغرب يقراو على الراكد باش يفيق بحال إلا هو حنش ، ويتدخلو رقاة آخرين من مصر وبلدان أخرى وتولي القضية عالمية و ف2018 ، هذا هو الحماق بعينيه وهادي هي الحالة لي وصلات ليها البلاد ، اللاجدوى وقلة مايدار ومايتقال وصلات للجدر ، وحالتنا ولات تشفي العديان راه واخا يكون هاد الراكد بصح عمرو لافاق ولا يخرج إلى عرف راه الوقت ولات هاكة ، فين غادي يخرج فين . 
حالتنا ولات تشفي العديان راه واخا يكون هاد الراكد بصح عمرو لافاق ولا يخرج إلى عرف راه الوقت ولات هاكة ، فين غادي يخرج فين